CELEX: 
Language: sk
Date: 2017-02-28 00:00:00
Title: DELEGOVANÉ NARIADENIE KOMISIE (EÚ) …/… o klasifikácii parametra horizontálneho sadania a krátkodobej absorpcie vody tepelnoizolačných výrobkov zo sypanej buničiny vytváraných na stavbe podľa normy EN 15101-1 v zmysle nariadenia Európskeho parlamentu a Rady (EÚ) č. 305/2011

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  1
               , sa uznávajú dve hlavné alternatívy na stanovenie tried parametrov vzhľadom na podstatné vlastnosti stavebných výrobkov. Podľa článku 27 ods. 1 a článku 60 písm. f) tak možno urobiť formou delegovaných aktov Komisie, kým článok 27 ods. 2 umožňuje využiť na tento účel harmonizované normy na základe revidovaného mandátu. V súlade s článkom 27 ods. 2 prvým pododsekom, ak Komisia tieto triedy stanoví, európske organizácie pre normalizáciu ich použijú v harmonizovaných normách.
            
            
               Podľa vymedzenia pojmu v článku 2 ods. 7 nariadenia (EÚ) č. 305/2011 je „trieda“ rozsahom úrovní parametrov stavebného výrobku ohraničeným minimálnou a maximálnou hodnotou parametrov stavebného výrobku. Triedy v nariadení (EÚ) č. 305/2011 preto vždy vyjadrujú daný rozsah stanovených parametrov výrobku.
            
            
               Okrem toho sa v nariadení (EÚ) č. 305/2011, na rozdiel od pôvodnej smernice Rady 89/106/EHS, nerozlišujú jednotlivé druhy tried v závislosti od ich pôvodu. Triedy parametrov stanovené Komisiou a rovnaké triedy stanovené európskymi organizáciami pre normalizáciu sa preto uznávajú a dodržiavajú rovnakým spôsobom. 
            
            
               Okrem toho by bolo potrebné vymedziť klasifikáciu parametrov ako otvorený proces, zahŕňajúci všetky možné úrovne parametrov v súvislosti s danou podstatnou vlastnosťou výrobkov, na ktoré sa vzťahuje predmetná norma. Inak by sa súčasne stanovila aj prahová úroveň pre dané parametre.
            
            
               V septembri 2013 prijal Európsky výbor pre normalizáciu (CEN) európsku výrobnú normu EN 15101-1 týkajúcu sa tepelnoizolačných výrobkov zo sypanej buničiny vytváraných na stavbe. Obsahuje klasifikácie parametrov výrobkov, na ktoré sa norma vzťahuje, najmä v súvislosti s dvomi jej podstatnými vlastnosťami – sadanie v prípade horizontálnych aplikácií, podkroví a podláh so siedmimi zavedenými triedami parametrov a krátkodobá absorpcia vody s dvomi zavedenými triedami parametrov.
            
            
               Prvá z týchto klasifikácií týkajúca sa horizontálneho sadania je iná ako tá predchádzajúca, ktorá bola zavedená harmonizovanou výrobnou normou EN 14064-1 vzťahujúcou sa na určité tepelnoizolačné výrobky z minerálnej vlny. Na základe dostupných informácií nie sú tieto triedy pre existujúce výrobky dostatočné, pretože použitím buničiny ako základného materiálu sa úroveň horizontálneho sadania väčšinou zvýši. Z tohto dôvodu, ako aj s cieľom rozšíriť klasifikáciu na celý typický rozsah parametrov týkajúcich sa tejto podstatnej vlastnosti, bola v porovnaní so spomínanou predchádzajúcou klasifikáciou doplnená o štyri triedy tak, aby pokrývala aj horné úrovne parametrov Pripomína to postupy, ktoré v súčasnosti platia v niektorých členských štátoch.
            
            
               Druhá klasifikácia týkajúca sa krátkodobej absorpcie vody súvisí s okolnosťami zamýšľaného obvyklého používania tepelnoizolačných výrobkov na báze buničiny. Dá sa očakávať, že tieto výrobky sa nepoužijú, ak by mali byť vystavené pôsobeniu vody. V snahe vyhnúť sa stanoveniu skrytej prahovej úrovne pre tento parameter, musí táto klasifikácia zostať otvorená. Dosiahne sa to doplnením jednej vyššej triedy do klasifikácie uvedenej v norme EN 15101-1 prijatej CEN v septembri 2013. Pri predmetných výrobkoch sa považuje za potrebné upraviť túto klasifikáciu tak, aby sa zaistilo, že klasifikácia, ktorá sa má vzťahovať na ich parametre týkajúce sa krátkodobej absorpcie vody, bude pokrývať všetky úrovne parametrov týchto výrobkov. V CEN sa v súčasnosti pripravuje nové znenie normy EN 15101-1.
            
            
               Keďže v rámci uplatňovania nariadenia (EÚ) č. 305/2011 by si zavedenie takejto novej klasifikácie do harmonizovanej normy európskymi organizáciami pre normalizáciu vyžadovalo vydanie nového revidovaného mandátu, čo sa nestalo, bol ako vhodnejší zvolený tento návrh delegovaného nariadenia.
            
            
               Nebolo považované za vhodné zaradiť do rozsahu pôsobnosti návrhu nariadenia iné klasifikácie parametrov zahrnuté v norme EN 15101-1, pretože podľa nariadenia (EÚ) č. 305/2011 sa takéto klasifikácie zahrnuté v harmonizovaných normách, na ktoré bol v Úradnom vestníku Európskej únie zverejnený odkaz podľa smernice 89/106/EHS, považujú za uplatniteľné podľa nariadenia (EÚ) č. 305/2011 bez ďalších potrebných opatrení.
            
            
               2.KONZULTÁCIE PRED PRIJATÍM AKTU
            
            
               Návrh nariadenia bol predmetom diskusie na zasadnutí poradnej skupiny pre stavebníctvo (ďalej len „PS“) 14. júna 2016 a v období od 31. mája do 28. júna 2016 bol takisto predložený expertom na písomnú konzultáciu. Pred začatím týchto konzultácií mali všetky členské štáty možnosť navrhnúť expertov, ktorí sa na nej zúčastnia. Okrem expertov sa konzultácie uskutočnili aj s ďalšími externými zainteresovanými stranami. Dokumenty, ktoré boli predmetom diskusií v rámci PS a ktoré súviseli s písomnou konzultáciou, boli v súlade so spoločnou dohodou o delegovaných aktoch zaslané súčasne Európskemu parlamentu aj Rade. Pripomienky predložené v tomto kontexte sa zohľadnili pri príprave konečného návrhu znenia tohto aktu určeného na konzultácie medzi útvarmi.
            
            
               3.PRÁVNE PRVKY DELEGOVANÉHO AKTU
            
            
               V súlade s článkom 27 nariadenia (EÚ) č. 305/2011 sa triedy parametrov môžu stanoviť vzhľadom na podstatné vlastnosti stavebných výrobkov. V súlade s článkom 27 ods. 1 a článkom 60 písm. f) uvedeného nariadenia možno tento cieľ uskutočniť prostredníctvom delegovaných aktov Komisie. V súlade s článkom 27 ods. 2 prvým pododsekom, ak Komisia tieto triedy stanoví, európske organizácie pre normalizáciu ich použijú v harmonizovaných normách.
            
            
               Podľa článku 2 ods. 7 nariadenia (EÚ) č. 305/2011 je „trieda“ rozsah úrovní parametrov stavebného výrobku ohraničený minimálnou a maximálnou hodnotou. V nariadení (EÚ) č. 305/2011 sa nerozlišujú rôzne druhy tried. Triedy parametrov stanovené Komisiou a rovnaké triedy stanovené európskymi organizáciami pre normalizáciu sa preto uznávajú a dodržiavajú rovnakým spôsobom.
            
            
               Keďže v rámci uplatňovania nariadenia (EÚ) č. 305/2011 by si zavedenie takýchto nových klasifikácií parametrov do harmonizovaných noriem európskymi organizáciami pre normalizáciu vyžadovalo vydanie nových revidovaných mandátov, čo sa nestalo, bol ako vhodnejší zvolený tento návrh delegovaného nariadenia.
            
            
               Tento návrh nariadenia by sa preto mal prijať, aby sa stanovili nové triedy parametrov tepelnoizolačných výrobkov zo sypanej buničiny vytváraných na stavbe podľa európskej normy EN 15101-1.
            
            
               Návrh nariadenia je v súlade so zásadou proporcionality. Povedie k odstráneniu určitých ťažkostí spôsobených vplyvom nariadenia (EÚ) č. 305/2011 na stanovenie systémov klasifikácie parametrov stavebných výrobkov, a bude preto prínosom pre celé európske odvetvie stavebníctva.
            
         
         
            
               DELEGOVANÉ NARIADENIE KOMISIE (EÚ) …/…
            
            
               z 24. 2. 2017
            
            
               o klasifikácii parametra horizontálneho sadania a krátkodobej absorpcie vody tepelnoizolačných výrobkov zo sypanej buničiny vytváraných na stavbe podľa normy EN 15101-1 v zmysle nariadenia Európskeho parlamentu a Rady (EÚ) č. 305/2011
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  2
               , a najmä na jeho článok 27 ods. 1,
            
            
               keďže:
            
            
               (1)
                     Pokiaľ Komisia nestanovila triedy parametrov vzhľadom na podstatné vlastnosti stavebných výrobkov, môžu ich podľa článku 27 ods. 2 nariadenia (EÚ) č. 305/2011 stanoviť európske organizácie pre normalizáciu, avšak len na základe revidovaného mandátu.
            
            
               (2)
                     Európska výrobná norma EN 15101-1 týkajúca sa tepelnoizolačných výrobkov zo sypanej buničiny vytváraných na stavbe obsahuje klasifikácie parametrov súvisiacich s jej dvomi podstatnými vlastnosťami – sadaním v prípade horizontálnych aplikácií, podkroví a podláh, ako aj krátkodobou vodnou absorpciou. Tieto klasifikácie sú krokom vpred ku konsolidácii vnútorného trhu s predmetnými výrobkami.
            
            
               (3)
                     Pre tieto nové klasifikácie nebol vydaný revidovaný mandát.
            
            
               (4)
                     Mali by sa preto stanoviť nové systémy klasifikácie pre výrobky, na ktoré sa vzťahuje norma EN 15101-1,
            
            
               PRIJALA TOTO NARIADENIE:
            
            
               Článok 1
            
            
               Parametre týkajúce sa tepelnoizolačných výrobkov zo sypanej buničiny vytváraných na stavbe súvisiace s ich dvomi podstatnými vlastnosťami – sadaním v prípade horizontálnych aplikácií, podkroví a podláh, ako aj krátkodobou vodnou absorpciou sa klasifikujú v súlade so systémami klasifikácie uvedenými v prílohe.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 24. 2. 2017
            
            
               
                     Za Komisiu
               
            
         
         
            
               
                     predseda
                     Jean-Claude JUNCKER
               
            
         
         
            
                  
                     (1)
                  Ú. v. EÚ L 88, 4.4.2011, s. 5.
               
               
                  
                     (2)
                  Ú. v. EÚ L 88, 4.4.2011, s. 5.
               
            
      
    ---documentbreak--- 
      
         
         
            
               PRÍLOHA
            
            
               Tabuľka 1: Triedy týkajúce sa sadania v prípade horizontálnych aplikácií, podkroví a podláh
            
            
                     
                        Trieda 
                     
                  
                  
                     
                  
               
                     
                        SH 0 
                     
                  
                  
                     
                        sadanie nie je merateľné (≤ 1 %) 
                     
                  
               
                     
                        SH 5 
                     
                  
                  
                     
                        ≤ 5 % 
                     
                  
               
                     
                        SH 10 
                     
                  
                  
                     
                        ≤ 10 % 
                     
                  
               
                     
                        SH 15 
                     
                  
                  
                     
                        ≤ 15 % 
                     
                  
               
                     
                        SH 20 
                     
                  
                  
                     
                        ≤ 20 % 
                     
                  
               
                     
                        SH 25 
                     
                  
                  
                     
                        ≤ 25 % 
                     
                  
               
                     
                        SH 30 
                     
                  
                  
                     
                        > 25 % 
                     
                  
               
            
               Tabuľka 2: Triedy týkajúce sa krátkodobej absorpcie vody
            
            
                     
                        Trieda 
                     
                  
                  
                     
                  
               
                     
                        WS 1 
                     
                  
                  
                     
                        ≤ 1,0 kg/m2 
                     
                  
               
                     
                        WS 2 
                     
                  
                  
                     
                        ≤ 2,0 kg/m2
                     
                  
               
                     
                        WS 3
                     
                  
                  
                     
                        > 2,0 kg/m2